b'\n_START_ARTICLE_\nCharlotte Riddell\n_START_SECTION_\nBiografia\n_START_PARAGRAPH_\nCharlotte Riddell va n\xc3\xa9ixer Charlotte Eliza Lawson Cowan, a Carrickfergus, County Antrim, Irlanda del Nord, el 30 de setembre de 1832. Era la filla petita de James Cowan, d\'aquesta localitat, que ostentava el c\xc3\xa0rrec de High Sheriff del comtat. La seva mare era Ellen Kilshaw, de Liverpool, Anglaterra. _NEWLINE_A l\'hivern de 1855, quatre anys despr\xc3\xa9s de la mort del seu pare, ella i la seva mare es van mudar a Londres. La seva mare va morir a l\'any seg\xc3\xbcent. _NEWLINE_L\'any 1857, Charlotte es va casar amb Joseph Hadley Riddell, enginyer civil, originari de Staffordshire, per\xc3\xb2 resident a Londres. Se sap que es van traslladar a viure a St. John\'s Lodge, entre Harringay i West Green, Londres, a mitjan d\xc3\xa8cada de 1860, mudant-se de nou el 1873, ja que tota la zona estava sent reconstru\xc3\xafda. _NEWLINE_La primera novel\xc2\xb7la de l\'escriptora, The Moors and the Fens, va apar\xc3\xa8ixer l\'any 1858. Charlotte la va publicar sota el pseud\xc3\xb2nim de F. G. Trafford, que nom\xc3\xa9s va abandonar pel seu nom veritable el 1864. Novel\xc2\xb7les i contes van seguir en r\xc3\xa0pida successi\xc3\xb3 i, entre 1858 i 1902, va arribar a publicar trenta volums. El m\xc3\xa9s notable \xc3\xa9s potser\xc2\xa0George Geith of Fen Court, signat F. G. Trafford (1864; altres edicions: 1865, 1886), pel qual l\'editor Tinsley li va pagar 800 lliures. Aquesta obra va ser dramatitzada l\'any 1883 per Wybert Reeve, sent representada a\xc2\xa0Scarborough, i posteriorment a Austr\xc3\xa0lia. A partir de 1867, Mrs. Riddell va ser copropiet\xc3\xa0ria i editora de la St. James\'s Magazine, publicaci\xc3\xb3 inaugurada el 1861 per Mrs. S. C. Hall. Riddell tamb\xc3\xa9 va editar una revista anomenada Home en els anys seixanta, i va escriure contes curts per la Society for the Promotion of Christian Knowledge, aix\xc3\xad com anuals per a la publicaci\xc3\xb3 Routledge\'s Christmas. Els seus contes van aconseguir menys \xc3\xa8xit que les seves novel\xc2\xb7les._NEWLINE_Riddell va destacar com a escriptora d\'hist\xc3\xb2ries de fantasmes. Cinc de les seves novel\xc2\xb7les \xe2\x80\x93Fairy Water, The Uninhabited House, The Haunted River, The Disappearance of Mr. Jeremiah Redworth i The Nun\'s Curse\xe2\x80\x93 tracten d\'edificis afectats per fen\xc3\xb2mens sobrenaturals ("cases encantades"). Riddell tamb\xc3\xa9 va escriure diverses hist\xc3\xb2ries breus de fantasmes, com "The Open Door" i "Nut Bush Farm", que es van recollir en el volum titulat Weird Stories._NEWLINE_El seu marit va morir l\'any 1880. Malgrat les moltes dificultats per les quals van travessar, els seus vint-i-tres anys de vida matrimonial van ser feli\xc3\xa7os. A partir de 1886, Charlotte va viure reclosa a Upper Halliford, Middlesex. Ella va ser la primera pensionista de la Societat d\'Autors del seu pa\xc3\xads, rebent una pensi\xc3\xb3 de 60 lliures a l\'any, a partir de maig de 1901.[1] Va morir de c\xc3\xa0ncer a Ashford, Kent, Anglaterra, el 24 de setembre de 1906. El matrimoni no havia tingut fills.\n_START_SECTION_\nValoraci\xc3\xb3\n_START_PARAGRAPH_\nCharlotte Riddell va introduir un nou element a la ficci\xc3\xb3 brit\xc3\xa0nica, com era el tema del comer\xc3\xa7, que Balzac ja havia naturalitzat en la novel\xc2\xb7la francesa. L\'escriptora estava \xc3\xadntimament familiaritzada amb la topografia de la ciutat de Londres, on va situar gran part de les seves trames. D\'altra banda, posse\xc3\xafa el do poc com\xc3\xba de la descripci\xc3\xb3 precisa de llocs dels quals ella no tenia coneixement de primera m\xc3\xa0. Quan va escriure The Moors and the Fens mai havia estat a la zona que serveix d\'escenari a l\'obra.'